《宋前后舞歌二首 其一 前舞歌》
南北朝·王韶之

于赫景明，天监是临。乐来伊阳，礼作惟阴。歌自德富，舞由功深。

庭列宫县，陛罗瑟琴。翿龠繁会，笙磬谐音。箫韶虽古，九成在今。

导志和声，德音孔宣。光我帝基，协灵配乾。仪刑六合，化穆自然。

如彼云汉，为章于天。熙熙万类，陶和当年。击辕中韶，永世弗骞。

作者简介：（380—435）南朝宋琅邪临沂人，字休泰。王伟之子。家贫，好史籍，博涉多闻。因得父旧书，撰《晋安帝阳秋》，时人谓宜居史职，除著作佐郎，使续后事，书论晋安帝义熙九年。受刘裕(宋武帝)密令，毒死安帝。恭帝即位，迁黄门侍郎，领著作郎、西省事，凡诸诏令，皆出其手。入宋，仍掌史事。少帝时，迁侍中，出为吴郡太守。所撰宗庙歌辞、《孝传》等皆佚。